Hið sanna ljós kom í heiminn Jes 9.1 - 6 , Tít 2.11 - 14 , Lúk 2.1 - 14 Biðjum ... Náð sé með yður og friður frá Guði vorum og Drottni Jesú Kristi . Texti dagsins sagði : Sú þjóð , sem í myrkri gengur sér mikið ljós . Myrkur og ljós . Í Biblíunni eru oft kallaðar fram andstæður sem túlka “ trú og vantrú ” . það er ljós og myrkur , dagur og nótt , réttlæti og ranglæti , himinn og jörð , líf eða dauði . Hjá Guði er ekkert “ kannski ” hann vill við tökum ákvörðun um líf okkar og trú og textinn segir að hver sem tekur þá ákvörðun að fylgja Jesú , eykur stórum fögnuðinn og gerir gleðina mikla á himnum . En hvernig getum við kveikt neistann sem hver og einn ræktar síðan og gerir að innihaldsríku trúarlífi . Enginn hefur sömu sögu að segja hvað snerti hann og enginn einn staður er betri en annar til að tengja við orð Guðs . Fyrir ofan Hafnarfjörð er hellir sem heitir Leiðarendi . Ég hef ekki tölu á hve oft eða með hve marga ég hef farið í þennan helli en nokkrum sinnum hef ég farið þangað með börn í æskulýðsstarfi . Þessi hellir er hraunrás , mjög aðgengilegur í fyrstu , með sléttum botni . Þegar innar dregur og við hættum að fá birtu frá hellisopinu , þarf að klöngrast yfir haft , þar sem hrunið hefur úr loftinu og hann verður ógreiðfær á kafla . Hellirinn er um hálfur km á lengd og þegar við erum komin innst í hellinn sýni ég börnunum leifar af lambi . Það hefur sennilega hrakist inn í óveðri en endaði lífið þarna því það rataði ekki út . Hér læt ég börnin koma sér fyrir , setjast á steina og halda fast um vasaljósin … svo slökktum við á þeim öllum og upplifðum ALGJÖRT myrkur . Og ég segi þeim að Biblían byrji á þessum orðum : Í upphafi var jörðin auð og tóm og MYRKUR grúfði yfir djúpinu ... myrkur eins og við upplifum nú … ekkert tungl og engar stjörnur sem gefa örlítið ljós , og á svipstundu verður öllum “ ljóst ” hve myrkrið er svart og ljósið er mikilvægt … því við “ sjáum ” … bíddu , hvað sjáum við ? ... við sjáum ekki neitt … við getum þreifað eftir hvert öðru en hver … myndi rata út án þess að hafa ljós . Og ég segi þeim . . að þetta vissi Guð , svo Guð sagði : verði ljós og það varð ljós ... og seinna sagði Jesús : Ég er ljós heimsins , hver sem fylgir mér mun ekki ganga í myrkri heldur hafa ljós lífsins . Já , ljós og myrkur , spádómurinn um fæðingu Jesú notaði einmitt þessar andstæður : Sú þjóð , sem í myrkri gengur sér mikið ljós . Já , þjóð Guðs hafði fjarlægst hann , hún gekk í myrkri svo Guð sendi heiminum ljós lífsins . Hið sanna ljós kom í heiminn . Forfeður okkar sem lifðu ekki við rafmagnsljós fundu betur en við , hvað ljós og birta var mikilvæg og hafa vafalaust upplifað þessa texta Biblíunnar á annan hátt en fólk í dag . Því hvert tímabil hefur sitt sérstæði . Amma mín sagði mér einu sinni , að á aðfangadag fengu allir sitt eigið kerti . Aðfangadagskvöld var þess vegna eina kvöld ársins sem bærinn þeirra lýstist allur upp . Fyrir hana var alltaf hátíðlegt að horfa á kertaloga . En þegar ég var að alast upp , var mikilvægt að passa rafmagnsnotkun á aðfangadag . Þá komu tilkynningar í útvarpi , þar sem fólk var beðið að slökkva á jólaseríum og nota sem fæst rafmagnstæki svo álagið yrði ekki svo mikið að bærinn yrði rafmagnslaus . Ljósið er okkur öllum mikilvægt og myndlíkingin , að Jesús sé ljós heimsins , passar fullkomlega þó líði árþúsundir . það var engin tilviljun að vitringarnir eltu stjörnubjart ljós á himni til að finna jesúsbarnið … og það er heldur engin tilviljun að við fögnum fæðingu frelsarans í svartasta skammdeginu … Jólin eru hátíð ljóss og friðar . Þetta er tíminn sem við minnumst þess að konungur alheimsins yfirgaf himininn og fæddist sem umkomulaust barn í fjárhúsi . Myndin af barninu í jötunni er greipuð í huga okkar … lítið og ósjálfbjarga . Það er bjart inni í fjárhúsinu en myrkur fyrir utan . Himinninn lýstist upp þetta kvöld við englasöng og jólastjarnan var vegvísir . Þetta litla barn er gjöf Guðs til okkar … gjöf sem við þurfum að taka á móti , eins og postulinn sagði … við þurfum að játa með munninum og trúa í hjartanu að Jesús sé Drottinn og þá munum við hólpin verða . Já , náð Guðs hefur opinberast til sáluhjálpar öllum mönnum . Eftir að hafa tekið við þessari stóru gjöf erum við orðin börn Guðs , systkini Jesú Krists og erum orðin erfingjar að ríki Guðs . Gjöf Guðs til okkar er eilíft líf í ríki hans . Á hverjum jólum minnir jólaguðspjallið okkur á hver er frelsari okkar og að það skipti miklu máli að taka ákvörðun um hverjum við tilheyrum , því Jesús er ljós eilífs lífs … á honum hvílir höfðingjadómur … Hann er konungur alheimsins . Megi ljós hans vísa okkur veginn . Með þessari bæn , þökkum við Guði fyrir kærleika hans til okkar . Drottinn Guð , í dag gleðjumst við yfir hinni dýrmætu gjöf sem þú gafst okkur . Við þökkum þér fyrir son þinn Jesú Krist , ljós lífsins sem vísar okkur veginn til þín . Þökkum fyrir eilífa gæsku þín og góðvild , við lofum þig og tignum . Amen